text: Elton John kommer til Jelling
  24 februar 2010 kl. 16.02
  Den engelske megastjerne Elton John bliver topnavnet på årets Jelling-festival.
  Jelling Musikfestival kan nu afsløre hovednavnet til årets festival. Det bliver det britiske verdensnavn, Elton John. Det skriver Vejle Amts Folkeblad.
  Elton John har givet flere koncerter i Danmark, men det er første gang, at han optræder på en dansk festival. Han kommer til Danmark med et syv mand stort orkester og skal spille på festivalen fredag aften, den 28. maj.
  
  Største kontrakt nogensinde
  Festivalens pressekoordinator, Thorkild Høj, er en meget glad og stolt mand i dag.
  - Jeg synes godt, at man kan karakterisere det her som den største kontrakt, vi har lavet i festivalens historie, og det er helt perfekt, at vi kan præsentere ham fredag aften, hvor festivalpublikum er helt friskt.
  Elton John kommer til festivalen med privat jet, der skal lande i Billund.
  